da en en en fr de da id da nb da da da da da da da nb da da de en en
De Gamles nye manager startede sæsonen med mange besværligheder. - Svanholm Cricketklub
Lørdag d. 9. maj 2015 kl. 14:58 af Henrik Pfaff
På trods af en bruttotrup på over 20 spillere lykkedes det kun at skaffe 7 mand til denne kamp. Dette betød sågar, at Flemming Søegaard blev udtaget, selv om han havde trukket sig (åbenbart ikke helt) tilbage for at hellige sig skriver-, fotograf- og referentgerningen for De Gamle. Lidt lys i alt det 'elendige' var der dog, idet det gav plads til en debut hos De Gamle, nemlig Shafqat Riaz
KB/Soraner var imidlertid i samme situation med kun 7 spillere, så vilkårene var hermed ens for begge hold. Vejret var, ligesom tidligere år, ikke det bedste - set med Old Boys-briller - da det blæste forholdsvis meget og temperaturen godt kunne have været adskillige grader højere. Det vigtigste var dog, at det holdt tørt, mens der blev spillet, og først da holdene var gået i baren faldt der nogle enkelte dråber, selv om det ikke så langt væk lynede kraftigt fra nogle ganske tunge, sorte regnskyer.
Da Allan From også havde meldt fra, måtte Kenneth, ud over rollen som manager, også påtage sig rollen som anfører. På mirakuløs vis lykkedes det ham at tabe lodtrækningen (for at holde den tidligere stil) - han påstod lidt senere, at de to anførere havde aftalt, at De Gamle skulle i marken først. Vejrforholdene taget i betragtning var det måske et meget godt resultat, da man kunne forudse en noget kold aften senere hen.
Dennis Zachariasson (0 for 30) blev sat til at åbne kastningen, men han blev lidt dyrere end normalt for ham. Måske det skyldtes, at hans lidt korte bolde lige var guf for KB/Soranernes åbningsgærder. Allan Majgaard (1 for 14) fra den anden ende gjorde det noget bedre, selv om retning og fart ikke var overbevisende. Undervejs blev Jan Overgaard (1 for 11) sat til at afløse Dennis, hvilket han gjorde med stor succes. Fra den anden ende afsluttede debutanten Shafqat (0 for 32), og som det ses af tallene, kunne det være gået både værre og bedre. Alligevel lykkedes det at begrænse deres score til 91 point på de 20 overs, kampen var blevet aftalt til.
Ser man på, hvem vi havde med, burde de 6 kunne præstere en maksimum-score på 25 point, hvilket så ville kræve, at 4 af dem ville være i stand til dette. Det gik dog hverken værre eller bedre, end at vore to åbnere, Shafqat (0) og Michael Petersson (1) alt, alt for tidligt måtte vige pladsen for Jan (28*), der levede op til målsætningen, hvorimod der var ventet noget mere fra Allans (5) side. Vi var nu i den situation, at med Dennis (23*) og Kenneth (12*) inde kunne de to afslutte vores innings. Og med meget god hjælp fra Mr. Ekstra (27), heraf 19 udenom, behøvede Flemming ikke at komme til gærdet. 96 point blev det til med et pænt antal overs tilbage.
Efter det traditionelle bad - vi skulle lige have varmet kroppene op igen - var Shafqat vært for en omgang i baren, hvilket bekom De Gamles ganer aldeles vel.
KB/Soraner 91 for 2 på 20 overs
Svanholm 96 for 3 på 14,5 overs
Fra en genopstanden (spiller) og lidt frysende referent